text: Skæbnedag for den yngste unge i storkereden
  06 juni 2018 kl. 10.27
  Vil den lille unge i reden leve eller dø? Storkeekspert vurderer, at det formentlig afgøres i dag.
  I dag den 6. juni kan blive en skæbnedag for den mindste storkeunge i reden i Smedager. Vil den leve eller dø?
  - Det er spørgsmålet, og den lille unges skæbne kan meget vel vise sig i dag, vurderer storkeekspert Mogens Lange fra Storkene.dk over for TV SYD.
  De tre store unger var en sensation, da de ankom til denne verden indenfor tolv timer i Smedager. Det var den 20. maj, og en uge efter, om søndagen, kom den fjerde unge igennem sin æggeskal, og den har lige siden været bagud.
  Mogens Lange, storkeekspert, Storkene.dk: "Det kan blive afgørende for dens skæbne, og det afgøres formentligt i løbet af i dag."
  - Den får ingen særbehandling, bare fordi den er mindst. De store serverer mad i reden, og så må ungerne holde sig til. Det kan blive afgørende for dens skæbne, og det sker formentligt i løbet af i dag, siger Mogens Lange.
  Han oplyser, at storkeeksperterne har diskuteret, om de skulle skride ind med en hjælpende menneskehånd i reden, men at de har besluttet at lade naturen gå sin gang. Det er der, hvor kun de stærkeste overlever.
  - Det kan måske lyde hårdt, men løfter vi den fremad nu, støder den bare ind i nye problemer. Bundlinjen er, at den skal være klar til at flyve til Afrika, når det bliver efterår her. Kan den det?  Kan vingerne bære, spørger storkeekspert Mogens Lange retorisk.
  - Vi må vente og se, svarer han selv.
  Hvis du har lyst til at følge med i storkenes liv, kan du klikke her.
  